Παπικό Κονκλάβιο του 2005

Στις 18 και 19 Απριλίου 2005 συνήλθε Παπικό Κονκλάβιο για την εκλογή νέου Πάπα σε διαδοχή του Ιωάννη Παύλου Β΄, ο οποίος είχε πεθάνει στις 2 Απριλίου 2005. Μετά τον θάνατο του Πάπα, οι Καρδινάλιοι της Καθολικής Εκκλησίας που βρίσκονταν στη Ρώμη συναντήθηκαν και όρισαν την ημερομηνία έναρξης του Κονκλαβίου. Από τους 117 επιλέξιμους καρδινάλιους εκλογείς, όσους δηλαδή ήταν κάτω των 80 ετών κατά τη στιγμή του θανάτου του Ιωάννη Παύλου Β', συμμετείχαν στο Κονκλάβιο όλοι πλην δύο.

Στην τέταρτη ψηφοφορία, το κονκλάβιο εξέλεξε Πάπα τον Καρδινάλιο Γιόζεφ Ράτσινγκερ, πρύτανη του Κολλεγίου των Καρδιναλίων. Μετά την αποδοχή της εκλογής του διάλεξε το όνομα Βενέδικτος ΙΣΤ΄.

 Επικρατέστεροι υποψήφιοι 
Στις 2 Ιανουαρίου 2005, το περιοδικό Time, επικαλούμενο ανώνυμες πηγές του Βατικανού, ανέφερε ότι ο Καρδινάλιος Γιόζεφ Ράτσινγκερ, ο πρύτανης του Κολλεγίου των Καρδιναλίων, θεωρούνταν το φαβορί για τη διαδοχή του Πάπα Ιωάννη Παύλου Β΄, αν αυτός πεθάνει ή περιέλθει σε αδυναμία άσκησης των καθηκόντων του Πάπα. Στις 2 Απριλίου 2005, μετά το θάνατο του Ιωάννη Παύλου Β΄, η εφημερίδα Financial Times έδωσε πιθανότητες 7 προς 1 να εκλεγεί Πάπας ο Ράτσινγκερ, στην πρώτη θέση, αλλά κοντά στους φιλελεύθερους αντιπάλους του. Στις 18 Απριλίου 2005, στην αρχή του Κονκλαβίου, το Time τον περιέλαβε στον κατάλογο των 100 πιο επιδραστικών ανθρώπων στον κόσμο. Εκτός αυτού, ο Καρδινάλιος Χόρχε Μάριο Μπεργκόλιο, Αρχιεπίσκοπος του Μπουένος Άιρες, θεωρούνταν επίσης εκλέξιμος (papabile).

 Νέες διαδικασίες ψηφοφορίας 
Ο Πάπας Ιωάννης Παύλος Β΄ καθόρισε νέες διαδικασίες για την εκλογή του διαδόχου του, με εγκύκλιο του 1996. Περιέγραφε εκεί λεπτομερώς τους ρόλους των καρδιναλίων και του προσωπικού υποστήριξης, τον προγραμματισμό του Κονκλαβίου, το κείμενο των όρκων, τις ποινές για παραβίαση της μυστικότητας και πολλές άλλες λεπτομέρειες, ακόμη και το σχήμα των ψηφοδελτίων («το ψηφοδέλτιο πρέπει να έχει ορθογώνιο σχήμα»). Αρνήθηκε στους καρδινάλους το δικαίωμα να εκλέξουν Πάπα διά βοής ή με ανάθεση της εκλογής σε περιορισμένη ομάδα καρδιναλίων. Επίσης, καθιέρωσε νέες διαδικασίες ψηφοφορίας που οι καρδινάλιοι θα μπορούσαν να ακολουθήσουν αν η ψηφοφορία συνεχιζόταν για αρκετές ημέρες. Διατήρησε πάντως τον κανόνα που θεσπίστηκε από τον Παύλο ΣΤ΄, ότι οι καρδινάλιοι που έφτασαν στην ηλικία των ογδόντα πριν την ημέρα που πέθανε ο Πάπας δεν θα συμμετείχαν στην ψηφοφορία.

Σε προηγούμενα Κονκλάβια, οι καρδινάλιοι εκλέκτορες διέμεναν περί την Καπέλα Σιξτίνα καθ' όλη τη διάρκεια της ψηφοφορίας. Οι συνθήκες ήταν δωρικές και δύσκολες, ειδικά για τους καρδιναλίους με προβλήματα υγείας. Τα λουτρά ήταν κοινόχρηστα και οι χώροι ύπνου χωρίζονταν με κουρτίνες. Ο Ιωάννης Παύλος Β΄ κράτησε την ψηφοφορία στην Καπέλα Σιξτίνα, αλλά προέβλεπε ότι οι καρδινάλιοι εκλογείς, εκτός της διαδικασίας ψηφοφορίας, θα διαμένουν, θα δειπνούν και θα κοιμούνται σε κλιματιζόμενα μεμονωμένα δωμάτια στο Domus Sanctae Marthae, ένα πενταώροφο κτίριο που ολοκληρώθηκε το 1996 και κανονικά χρησιμεύει ως ξενώνας για επισκέπτες κληρικούς.

+Παπικό Κονκλάβιο του 2005frameless|250px|center2038221211102Σύνολο115
 Καρδινάλιοι εκλογείς 
Αν και υπήρχαν συνολικά 183 καρδινάλιοι, οι καρδινάλιοι ηλικίας 80 ετών και άνω κατά τη στιγμή που το παπικό αξίωμα έμεινε κενό δεν είχαν δικαίωμα ψήφου στο κονκλάβιο, σύμφωνα με τους κανόνες που θεσπίστηκαν από τον Πάπα Παύλο ΣΤ΄ το 1970 και τροποποιήθηκαν ελαφρώς το 1996 από τον Ιωάννη Παύλο Β΄. Την εποχή του θανάτου του Ιωάννη Παύλου Β΄ υπήρχαν 117 καρδινάλιοι κάτω των 80 ετών.

Οι καρδινάλιοι εκλογείς προέρχονταν από λίγο πάνω από πενήντα έθνη, μια μικρή αύξηση από τα 49 που εκπροσωπήθηκαν στο κονκλάβιο του 1978. Περίπου 30 από αυτές τις χώρες είχαν έναν μόνο συμμετέχοντα. Οι Ιταλοί εκλογείς ήταν οι πιο πολυάριθμοι με 20, ενώ οι Ηνωμένες Πολιτείες είχαν τη δεύτερη μεγαλύτερη ομάδα με 11. Προβλήματα υγείας εμπόδισαν δύο από τους 117 καρδινάλιους-εκλέκτορες να παρευρεθούν. Όλοι οι εκλογείς διορίστηκαν από τον Πάπα Ιωάννη Παύλο Β', εκτός από τρεις, εκ των οποίων ο ένας δεν συμμετείχε. Ως εκ τούτου μόνον δύο καρδινάλιοι, ο Γιόζεφ Ράτσινγκερ και άλλος ένας, είχαν προηγούμενη εμπειρία από προηγούμενο Κονκλάβιο. Με 115 καρδιναλίους εκλογείς να συμμετέχουν, το Κονκλάβιο αυτό ήταν το μεγαλύτερο ως τότε (τα δύο κονκλάβια του 1978 είχαν 111 εκλογείς). Η απαιτούμενη πλειοψηφία των δύο τρίτων που απαιτούνταν για την εκλογή Πάπα το 2005 ήταν 77 ψήφοι.

 Αποτέλεσμα εκλογής 
Ο Γιόζεφ Ράτσινγκερ εξελέγη Πάπας στην τέταρτη ψηφοφορία, το απόγευμα της δεύτερης ημέρας (19 Απριλίου 2005).

Στις 17:50 τοπική ώρα, λευκός καπνός εμφανίστηκε πάνω από την Καπέλα Σιξτίνα, ενώ οι καμπάνες του Αγίου Πέτρου χτύπησαν περίπου στις 18:10.

Στις 18:43 ο Καρδινάλιος Χόρχε Μεντίνα εμφανίστηκε στο μπαλκόνι της Βασιλικής του Αγίου Πέτρου για να ανακοινώσει την εκλογή του Καρδινάλιου Γιόζεφ Ράτσινγκερ, ο οποίος επέλεξε το όνομα Βενέδικτος ΙΣΤ΄.

Υποσημειώσεις και παραπομπές
Υποσημειώσεις

Παραπομπές

2005
Κατηγορία:Πάπας Ιωάννης Παύλος Β΄
Κατηγορία:Εκλογές του 2005
Κονκλαβιο